Oleh : Saskia Putri Nabilla
Mahasiswa Sastra Minangkabau, Universitas Andalas
Minangkabau mamiliki sastra lisan nan masih bakambang sampai saat ko. Salah satu bantuak sastra lisan ko adolah mantra. Mantra marupoan salah satu sastra lisan tatuo di Minangkabau nan diwarisi dari muluik ka muluik. Dalam satiok kegiatan ataupun acara, masyarakaik ndakkan pernah lapeh dari mantra. Manuruik Djamaris (2001:4) puisi dalam sastra Minangkabau dapek digolongkan dalam babarapo jenis, yaitu mantra, pantun, talibun, jo syair. Salanjuiknyo, Djamaris, mangatokan mantra sabagai suatu gubahan bahaso nan diresapi oleh kepercayaan kapado dunia nan gaib jo sakti. Bahaso dalam mantra mampunyoi seni kato nan khas, kato-katonyo dipiliah, irama jo isinyo dipatimbangkan sadalam-dalamnyo. Kini ko, mantra lah jarang ditamui, sabab babarapo ahli atau bisa disabuik dukunnyo, lah banyak nan maningga jo ndak lai diwarisi ka urang lain atau panaruihyo. Meskipun mantra masih bakambang di sabagian masyarakaik, namun eksistensi dari mantra itu surang indaklah bisa digunokan oleh sado urang, karano hal ko manyangkuik pulo jo kepercayaan urangnyo. Mako dari itu, mantra nan lah ditulihkan, akan manjadi sabuah karya sastra sajo. Adopun babarapo contoh mantra iyolah sabagai barikuik :
1. Mantra supayo indak takuik manghadapi urang lain
Bismillahirrahmanirrahim
Zatsyadun namanya aku
Si abud si rausin nama baju aku
Bamulo zat dengan sifat kadim kaduonyo
Dima kadimnyo, di kito
Hu hakk (sambia mahantak kaki)
2. Mantra pambarasiah diri
Bismillahir rahmanir rahiim
Ikolah do’a atau tawa untuak mambarasiahan diri
Darah yang sabananyo merah,
Jikok hitam dibaliak merah
Jikok merah tolong dijaniahan
Indak ado luko nan ndak ado ubeknyo
Capek cegak capek lapang ati dari sagalo panyakik
Baliaklah kau katampek kau
Jaan kau kumuahan yang patuiknyo barasiah
Sagalo sakik ndak ado yang indak jaleh ubeknyo
Ado sakik ado ubeknyo
Jikok sakik indak bisa cegak sakotiko
Ado usaho ado niek
Bia nak cegak bia nak sanang badan, sanang ati
sanang sado apo nan taraso
untuak itu bamintak dan bamohonlah ka nan ciek
karano sado panyakik tibo ateh kuaso nan ciek
nan ubeknyo tibo dari nan ciek
cukuik sakali sakiak tibo
ampun, ampun kan denai ya rabbi
Barakaik laa ilaaha illallah
3. Mantra manuai padi
Hai si lansari-bagindo sari
Si lansari-sari bagadun
Angkau banamo-banyak namo
Si lansari-ka aku tuai
Urang Kinari-pai barameh
Urang Singkarak-pai mandulang
Si lansari aku-jaanlah cameh
Ka ku tuai-ku bao pulang
Hai si lansari-bagindo sari
Molah kito-pulang ka rumah
Sarato jo rajo-rajo angkau
Panggia mamanggia-molah angkau
Kabik mangabik-molah angkau
Dari Siluak-dari Siatang
Dari Agam-dari Batipuah
Dari Kasiak-Sumaniak
Taluak Ranah-rang Sungai Pagu
Rang nak padi-tak baampo
Rang nak ameh-tak batintiang
Hai si lansari-bagindo sari
Marilah kito-pulang ka rumah
Sarato jo rajo-rajo angkau
Nan babaju-hadun tamadum
Bakain kambang-akan marindu
Biliak dalam-lah mananti
Kalambu tuai-lah mananti
Si upiak itam-lah mananti
Bujang kinangan-lah mananti
Hu huu huu si lansari aku
4. Mantra menyemai baniah
Allahumma salli ‘ala - Muhammad
Daulu alun - banamo padi
Banamo - nur Allah
Urek disabuang - bidodari
Camin tasari - namo batangnyo
Induang barek - namo daunnyo
Ganto sarugo - namo bungonyo
Mako batambun-tambun - tambunlah urek
Camarlang - di dado Adam
Langsuang dijawek - Jibirain
Pancaran insan - bagindo insan
Insan banamo - akia saman
Dalam gurijah - waliullah
Salalluhu alaihi wa salam
5. Mantra pajauah harimau
Ra Ali – hai Ali
Aku tahu angkau jadi
Mani Ali asa angkau jadi
Hai Ali si jo Ali takalo parantian
Aku tahu di asa angkau jadi
Mani Ali asa angkau jadi
Takikan ka kayu kayu bona
Tungkuih jo daun lukomu
Hai si baritiak
Datuak Itam Rajo Bagindo Ali
Palimo gagah hak wah
Onam kayu si dusun tanah
Jauah angkau dari siko
6. Mantra pakasiah
Assalamualaikum warahmatullahi wabarakatuh
Hak biso bukannyo biso
Biso Allah labiah tajam dari pado padang
Labiah angek dari pado api
Labiah biso dari pado ipuah
Hai sahabaek nan barompek
Jagolah angkau, bangunlah angkau
Untuak manjapuik ruah sumangai si...
Kok dapek si anu sodang lalok
Sentakkan ubun-ubunnyo
Sentakan ampu kakinyo
Hantakkan ka hati jantuangnyo
Kasiah sayang cinto nan rahim kapado aku
Kabua barakaek laillaha illallah
7. Mantra paubek sakik
Bismillahirohmanirrahim
Barang nan tajam lagi tumpu
Barang nan runciang lagi mumuak
Madok kapadoku
Kalau pabudian solok sanjo rayo
Simambang kuniang simambang paneh
Lagi tatahan lagi tatangkih
Di tahankan Allah di tangkihkan Muhammad
Ditangkih bagindo Rasulullah
Berkat doaku lailahaillah
8. Mantra manghadapi musuah
Qul kato Allah
Ana kato Muhammad
Seperti kato Bagindo Rasulullah
Air nua hati rangkungan aku
Ya bani saribani
Paku runduak paku urano
Paku erang rang galahan
Tunduak sakalian urano
Aku surang mengalahkan.
9. Mantra pengubek luko baka
Dulang-dulang tapi aiae
Inggok di tanah tumbuah
Tulang indak latiah
Langkak luluah
Palagokan bangkak si Anu
Kabua barakat la ilaha illallah
10. Mantra gasiang tangkurak
Hei Inyiak Sialebace nan diam di pintu langik
Hei Inyiak Sialelinta nan tagak di pintu bumi
Mangko turun sarato patuih mangko tibo sarupo kilek kabadan diri si anu ( namo urang nan dituju )
Baolah pasan dari ambo
Pasan sarato gasiang tangkurak
Kok nyo lalok tolong jagoan
Koknyo tagak suruah bajalan sujuik nyo dikaki ambo
Gasiang banamo …………..( namo urang nan punyo tangkorak )
Mati tabujue basimbah darah
Kafan kaganti talinyo
Putuihlah gasiang putuih makrifat
Tabang malayang ka rumah si anu
Itulah babarapo contoh mantra nan ado di Minangkabau. Sabananyo, masih banyak mantra-mantra lain nan ado di budayo Minang, karano mantra ko tumbuah di satiok kalompok masyarakaik. Sahinggo, hampia tiok daerah di Minangkabau mampunyoi mantranyo masing-masing. Adopun munculnyo mantra, biaso dipengaruhi dek ba a kabutuhan dan kaparluan masyarakaik satampek. Mako dari itu, babedanyo tiok daerah, mako mantranyo pun akan babeda. Akan tatapi, mantra hanyolah sedakar ucapan nan dibaluik jo kepercayaan sasaurang. Talapeh bana atau indaknyo dari mantra, tagantuang jo ba a urang-urang nan manilainyo. Alangkah baiaknyo, kito langsuang badoa sajo ka Tuhan nan kuaso, sabab kapado Allah lah kito mamintak partolongan.
bug_Latn min_Latn min_Latn min_Latn ace_Latn zsm_Latn bjn_Latn min_Latn min_Latn min_Latn min_Latn wol_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn pag_Latn wol_Latn min_Latn ace_Latn tgl_Latn min_Latn ewe_Latn min_Latn min_Latn ind_Latn kmb_Latn ace_Latn min_Latn min_Latn min_Latn bjn_Latn min_Latn min_Latn min_Latn min_Latn min_Latn min_Latn ace_Latn min_Latn min_Latn min_Latn bjn_Latn min_Latn min_Latn min_Latn min_Latn twi_Latn min_Latn jav_Latn min_Latn min_Latn min_Latn min_Latn min_Latn min_Latn min_Latn pap_Latn min_Latn azj_Latn min_Latn bjn_Latn min_Latn min_Latn ace_Latn bjn_Latn sun_Latn min_Latn bjn_Latn sun_Latn min_Latn min_Latn ita_Latn min_Latn zsm_Latn bjn_Latn min_Latn min_Latn bug_Latn min_Latn min_Latn min_Latn min_Latn ace_Latn bjn_Latn min_Latn min_Latn min_Latn min_Latn min_Latn min_Latn som_Latn min_Latn wol_Latn zsm_Latn min_Latn nya_Latn min_Latn min_Latn bjn_Latn ind_Latn min_Latn zsm_Latn min_Latn azj_Latn jav_Latn min_Latn ind_Latn bem_Latn min_Latn min_Latn grn_Latn bjn_Latn min_Latn min_Latn min_Latn min_Latn min_Latn tgl_Latn pag_Latn min_Latn min_Latn min_Latn min_Latn min_Latn min_Latn min_Latn min_Latn min_Latn bjn_Latn min_Latn min_Latn min_Latn min_Latn